**ELŐTERJESZTÉS**

**Szombathely Megyei Jogú Város Közgyűlésének 2018. szeptember 13-i ülésére**

**Javaslat közművelődési megállapodás megkötésére a Vas Megyei Tudományos Ismeretterjesztő Egyesülettel**

Szombathely Megyei Jogú Város Önkormányzata közművelődési, közgyűjteményi feladatairól és ellátásuk módjáról szóló 7/2008. (IV.29.) önkormányzati rendelet 7.§ (5) bekezdése értelmében az Önkormányzat közművelődési, közgyűjteményi feladatok ellátása érdekében más szerv vagy szervezet által fenntartott, illetve működtetett közművelődési szervezetek, illetve intézmények részére támogatást nyújthat városi közművelődési, közgyűjteményi feladatok ellátására.

A Vas Megyei Tudományos Ismeretterjesztő Egyesület (továbbiakban: Egyesület) hosszú évek óta jelen van Szombathely kulturális életében. Önként vállalt feladatait saját tulajdonú ingatlanában - amelyet 2007-ben korszerűsített - magas színvonalon látja el.

A közösségi és egyéni művelődés személyi, szellemi, gazdasági feltételeinek javítása, a polgárok életminőségét javító, értékhordozó tevékenységek, valamint az ezek megvalósulására létrejött intézmények és szervezetek működésének elősegítése a társadalom közös érdeke, így Önkormányzatunk érdeke is. Ebben nyújt segítséget és sokrétű szolgáltatást az Egyesület, amely részben pályázatokból tartja fenn magát.

Fentiekre tekintettel Önkormányzatunk 2014. évben határozott időtartamra, évi 1 millió forint összegű támogatást biztosító közművelődési megállapodást kötött az Egyesülettel, amely 2018. december 31. napján lejár.

Az Egyesület határozatlan időre szóló, évi 1,5 millió forint összegű támogatást biztosító közművelődési megállapodás megkötését kezdeményezte Önkormányzatunknál. Tekintettel arra, hogy az utóbbi két évben lejárt hasonló céllal köttetett feladat-ellátási megállapodások 5 éves időtartamra kerültek megkötésre, javaslom, hogy a megállapodás határozott időtartamra, 2019. január 1. napjától 2023. december 31. napjáig kerüljön megkötésre.

Figyelemmel az Egyesület színvonalas tevékenységére - különös tekintettel a nagy múltú Savaria Urbanisztikai Nyári Egyetem rendezvényre - javasolt a közművelődési megállapodás ismételt megkötése a 1. sz. mellékletben foglaltak szerint.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2018. ………………. „ ”**

**/: Dr. Puskás Tivadar :/**

**HATÁROZATI JAVASLAT**

**…./2018. (IX. 13.) Kgy. számú határozat**

1. A Közgyűlés Szombathely Megyei Jogú Város Önkormányzata és a Vas Megyei Tudományos Ismeretterjesztő Egyesület között 2019. január 1. és 2023. december 31. közötti határozott időtartamú közművelődési megállapodást az 1. sz. mellékletben szereplő tartalommal elfogadja.

2. A Közgyűlés felhatalmazza a polgármestert a megállapodás aláírására.

3. A Közgyűlés elhatározza, hogy a megállapodás teljesítéséhez szükséges fedezetről az önkormányzat éves költségvetéseiben gondoskodik.

**Felelős:** Dr. Puskás Tivadar polgármester

Koczka Tibor alpolgármester

Molnár Miklós alpolgármester

Dr. Károlyi Ákos jegyző

(A végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

2018. október 5. (2. pont vonatkozásában)

2019-2023. évi költségvetési rendeletek elfogadása (3. pont vonatkozásában)